ถึงเวลาซื้อหุ้นปันผล
ตลท.ลุ้น บจ.จ่ายปันผลกลางปีนี้เยอะกว่าปีก่อน ซึ่งแจกถึง 7 หมื่นล้านบาท ช่วงนี้เหมาะเข้าเก็บหุ้นก่อนขึ้น XD ปลาย ส.ค.
17 ส.ค. 2554

ตลท.ลุ้น บจ.จ่ายปันผลกลางปีนี้เยอะกว่าปีก่อน ซึ่งแจกถึง 7 หมื่นล้านบาท ช่วงนี้เหมาะเข้าเก็บหุ้นก่อนขึ้น XD ปลาย ส.ค.




นายชนิตร ชาญชัยณรงค์ ผู้ช่วยผู้จัดการ ตลาดหลักทรัพย์แห่งประเทศไทย เปิดเผยว่า บริษัทจดทะเบียน (บจ.) ทั้งในตลาดหลักทรัพย์และตลาดหลักทรัพย์ เอ็ม เอ ไอ (mai) จะทยอยประกาศผลประกอบการงวดไตรมาส 2 ปีนี้ประมาณกลางเดือน ส.ค.เป็นต้นไป หลังงบ 6 เดือนแรกออก และ บจ.มักจะพิจารณาจ่ายเงินปันผลระหว่างกาลในช่วงปลายเดือน ส.ค.ช่วงต้นเดือน ก.ย. และส่วนใหญ่จะขึ้นเครื่องหมาย XD ประมาณปลายเดือน ส.ค. ดังนั้นในช่วงนี้จึงเป็นจังหวะเหมาะสมให้นักลงทุนทยอยสะสมหุ้นปันผล ก่อนขึ้นเครื่องหมาย XD 
นอกจากนั้น ยังคาดว่ากลางปีนี้ บจ.น่าจะจ่ายเงินปันผลสูงกว่าปีที่แล้ว ซึ่งมีการจ่ายเงินปันผลระหว่างกาลรวม 70,936 ล้านบาท จาก บจ. 110 บริษัท เพราะเมื่อ เศรษฐกิจไตรมาสแรกขยายตัวสูงและไตรมาสสองก็มีแนวโน้มเติบโตดี ดังนั้นความสามารถในการทำกำไรของ บจ.ก็น่าจะสูงกว่าปีที่ผ่านมา 
“เหตุการณ์รุนแรงเกิดขึ้นในไตรมาส 2 ทำให้คนส่วนใหญ่เกรงว่าจะกระทบต่อเศรษฐกิจ แต่ปรากฏว่าการบริโภค การผลิตภาคอุตสาหกรรม การส่งออก และการลงทุนภาคเอกชนยังขยายตัวได้ดี คาดว่าเศรษฐกิจยังโตดี” นายชนิตร กล่าว
จากข้อมูล ณ วันที่ 7 ก.ค. 2553 พบว่ามี บจ. 14 บริษัท ได้ประกาศจ่ายเงินปันผลระหว่างกาล รวมแล้วคิดเป็นเม็ดเงิน 11,652 ล้านบาท 
บริษัทในกลุ่มพลังงานและสาธารณูปโภคจ่ายมากที่สุดรวมเป็นเงิน 28,935 ล้านบาทในปี 2552 และจำนวน 39,871 ล้านบาท ในปี 2551 รองลงมาคือกลุ่ม เทคโนโลยีสารสนเทศและการสื่อสาร 13,125 ล้านบาท วัสดุก่อสร้าง 6,505 ล้านบาท และธนาคาร 5,127 ล้านบาท ในปี 2552
ทั้งนี้ ในจำนวน 110 แห่งที่ประกาศจ่ายเงินปันผลมาจาก SET 50 จำนวน 29 บริษัท คิดเป็นเงิน 55,592 ล้านบาท SET 51100 จำนวน 15 บริษัท 4,762 ล้านบาท และเป็นบริษัทนอก SET100 อีก 57 บริษัท คิดเป็นเงิน 10,421 ล้านบาท และเอ็ม เอ ไอ อีก 9 บริษัท 161 ล้านบาท ขณะเดียวกันพบว่ามี 86 บจ.จ่ายเงินปันผลกลางปี 2 ปีซ้อน
ด้านบริษัทหลักทรัพย์ ภัทร คาดตลาดหุ้นไทยเหนือตลาดหุ้นภูมิภาค (Outper form) ในไตรมาส 3 แต่คงเป้าหมายปีนี้ 820 จุด แนะนำซื้อหุ้นปันผลกลุ่มเด่น ได้แก่ ธนาคารพาณิชย์เพราะได้ประโยชน์จากดอกเบี้ยขาขึ้น รวมถึงกลุ่มสื่อสารรับการประมูลใบอนุญาต 3จี กลุ่มอสังหาริมทรัพย์ โตตามการบริโภคในประเทศและท่องเที่ยว คาดฟื้นตัวเร็ว 
บริษัทหลักทรัพย์ พัฒนสิน ดอกเบี้ยที่มีแนวโน้มสูงขึ้น เป็นผลดีต่อธนาคารใหญ่ที่สามารถบริหารส่วนต่างดอกเบี้ยสุทธิได้ดี เช่น ธนาคารกรุงเทพ (BBL) และธนาคาร กสิกรไทย (KBANK) รวมถึงอุตสาหกรรมที่มีกระแสเงินสดสุทธิ อาทิ บริษัท ซีพีออลล์ (CPALL) บริษัท บิ๊กซี ซูเปอร์เซ็นเตอร์ (BIGC) บริษัท สยามแม็คโคร (MAKRO) บริษัท บีอีซี เวิลด์ (BEC) บริษัท ไดนาสตี้เซรามิค (DCC) บริษัท แอดวานซ์ อินโฟร์เซอร์วิส (ADVANC) และบริษัท โทเทิ่ล แอ็คเซ็ส คอมมูนิเคชั่น (DTAC)